**Să plec...**

*Valery Becart*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Să plec, îmi spui...

când livezile abia au înflorit,

și mii de fluturi se scaldă

în lumină?

Eu sunt o frântură din toate:

pământ și apă, foc și cărbune.

Le simt... la un capăt pulsând,

și-n febra nopților

mi se zbate, în tâmplă,

un dor nemărginit pentru tine.

Să plec, îmi repeți...

când viața mea s-a reclădit

din ruină?

În fiecare zi am invocat răsăritul,

prea bine știind că prigoana era...

darul tău ”cel de preț”... pentru

mâine.

Să plec, îmi spui...

acum, când freamătă pământul,

zarea,

și-n scăpărări de stele înfloresc

iubiri?

Fie! Dar fără rost mai pornești

vânătoarea!

Voi aprinde pădurea

cu tot ce nu ți-am putut dărui...

22 aprilie 2019